Tre advokater risikerer at miste retten til at være advokater - samt fængsel og bøder.

Normalt får advokater penge for at føre en straffesag, men i en usædvanlig sag om penge under bordet er tre advokater tiltalt for at indgå en aftale om, at de selv skulle betale et større beløb for at få tildelt en indbringende sag.

7000 kroner skulle der betales under bordet for hver eneste dag, to af advokaterne fungerede som forsvarere i sagen.

Den tredje advokat er tiltalt for at fungere som mellemmand.

Sådan står det beskrevet i en 'samarbejdsaftale', som specialanklager Jakob Buch-Jepsen tirsdag har læst op i Københavns Byret.

Løj overfor landsretten

En aftale, der er et af hovedbeviserne i den usædvanlige sag, hvor de tre advokater er tiltalt for at have indgået den ulovlige aftale - samt for efterfølgende at have afgivet ukorrekte oplysninger til Østre Landsret, der fik nys om aftalen.

Oprindeligt efterforskede Bagmandspolitiet også et spor, der pegede på, at en del af pengene skulle bruges til at bestikke vidner i sagen, men den del af sagen er opgivet på grund af manglende beviser.

Den egentlige ankesag om økonomisk kriminalitet kørte som ankesag i Østre Landsret og endte med domme til de tiltalte på mere end 24 års fængsel - men sagen måtte i en periode afbrydes, da landsretten fandt, at de to advokater var inhabile og skulle fjernes fra sagen.

- Straffesager mod advokater i Danmark er usædvanlige, og derfor er det landets øverste anklagemyndighed, der tager stilling til, om der skal rejses tiltale, forklarede specialanklager Jakob Buch-Jepsen indledningsvis i Københavns Byret.

Både Statsadvokaten og Rigsadvokaten har dermed vurderet beviserne i sagen, og sammenholdt med en række sideløbende efterforskninger har det betydet, at der er gået flere år, fra advokaterne selv blev fjernet fra ankesagen, til de sidder som tiltalte i Københavns Byret.

Aftale fundet under ransagning

To af advokaterne er altså tiltalt for at købe sig til at blive beskikkede forsvarere, mens en tredje, ifølge tiltalen, stod for at indgå aftalen på sine kollegers vegne.

Samarbejdsaftalen kom i politiets hænder under en ransagning, efter Bagmandspolitiet var blevet gjort opmærksom på, at flere advokater i sagen skulle være afpresset 20-30 procent af deres salær.

Yderligere én advokat var sigtet i sagen. Han tilstod, at han havde betalt et engangsbeløb på 25.000 kroner til den hovedtiltalte i sagen, men den pågældende advokat er nu afgået ved døden og er ikke længere en del af sagen.

Nægter skyld

Advokaterne risikerer både fængsel, bøder og at miste retten til fremover at virke professionelt, "idet forholdene gør de tiltalte uværdige til den agtelse og tillid, der må kræves til udøvelse af advokatvirksomhed", som der står i anklageskriftet.

Alle tre har nægtet sig skyldige og er indtil videre beskyttet af et navneforbud.

Københavns Byret har dog ophævet navneforbuddet, men i realiteten er det stadig gældende, indtil landsretten har taget stilling til spørgsmålet.

Navneforbuddet betyder, at TV 2 ikke kan beskrive, hvilken sag de tiltalte advokater var tilknyttet.

Der forventes dom i sagen den 1. februar.